નડિયાદમાં ઘર બહાર જ લૂંટ
ગુરુવાર, એપ્રિલ 25 2019, 11:42 Hrs(IST)
નવગુજરાત સમય | Publish Date: Oct 7 2018 10:15AM
- નાનાકુંભ રોડની ભરબપોરની ઘટના | સુરક્ષા સામે સવાલ.
- લૂંટારુઓએ પ્રથમ ધક્કો મારી પર્સ ઝંૂટવાનો પ્રયાસ કર્યો પરંતુ મહિલાએ પ્રતિકાર કરતાં લોખંડનો સળિયો માર્યો
- બાલાજી સોસાયટીમાં રહેતાં હેમાલીબેનના પરિવારમાં પ્રસંગ હોવાથી કાકીજી સાથે બંેકના લોકરમાં દાગીના લેવા ગયા હતા
- હેમાલીબેને બંેકમાંથી નીકળી દાગીનાનું પર્સ એક્ટિવાની ડેકીમાં મૂક્યું હતું : લૂંટારુઓએ બેંકથી ઘર સુધી પીછો કર્યો
- ઘટના બાદ લૂંટારુ કિડની હોસ્પિટલ તરફ ગયા હતા : બંને શખ્સ CCTVમાં કેદ : અમદાવાદ તરફ ભાગ્યા હોવાની શંકા
- અલકાપુરી પાસે મહિલાના સ્કૂટર સાથે અકસ્માત કરવાનો પ્રયાસ
મહિલાના માથામાં સળિયો મારી 2 શખ્સ rs 10 લાખના દાગીના ભરેલું પર્સ લૂંટી ગયા
- નડિયાદ શહેરમાં શનિવાર બપોરે ૧૨ વાગ્યે રૂ.૧૦ લાખના સોનાના દાગીના લૂંટની ઘટના બનતાં ચકચાર મચી ગઇ હતી. નડિયાદ શહેરમાં બાઇકસવાર બે લૂંટારૂઓએ બેંકમાંથી સોનાના દાગીના લઇને એક્ટિવા લઇને નીકળેલી મહિલાનો ઘર સુધી પીછો કર્યો હતો. મહિલાએ નાનાકુંભ રોડ પર આવેલી બાલાજી સોસાયટીમાં ઘર આંગણે વાહન પાર્ક કરીને ડેકીમાંથી દાગીના ભરેલુ પર્સ કાઢતાં સમયે પીછો કરનાર બાઇક સવાર બે ઇસમોએ મહિલાને માથામાં લોખંડનો સળિયો ઝીંકી દઇને ૧૦થી ૧૨ લાખના દાગીના ભરેલુ પર્સ લઇને પલાયન થઇ ગયા હતા. લોહીલુહાણ હાલતમાં મહિલાએ લૂંટારૂ બાઇક સવારનો પીછો કરવા છતાં પકડાયા ન હતા. આ ઘટનાને લઇને મુખ્યદંડક પંકજભાઇ દેસાઇ સહિત પોલીસનો કાફલો સ્થળ પર પહોંચી ગયો હતો. નગરના તમામ માર્ગો પર નાકાબંધી કરી અજાણ્યા લૂંટારૂંઓને ઝડપી પાડવાના પોલીસે ચક્રો ગતિમાન કર્યા છે.
નડિયાદ શહેરના નાના કુંભનાથ રોડ પર આવેલી ૨૨, બાલાજી સોસાયટીમાં હેમાલીબેન કૃણાલભાઈ ભીંડે (ઉં.વ.૩૫) રહે છે. તેમના સસરાની મહેમદાવાદ તાલુકાના ખાત્રજ ચોકડી પાસે પ્લાસ્ટિકની જાળી બનાવવાનું કારખાનું છે. હેમાલીબેનના નણંદ ભક્તિબેનના લગ્ન મુંબઈ ખાતે કરવામાં આવેલા છે. તેઓની ભાણીની બર્થડે હોવાથી મુંબઈ જવાનું હોય, પાર્ટીમાં દાગીના પહેરવા હેમાલીબેન શનિવારે બપોરે કાકીજી દિવ્યાબેનને લઈ એક્ટિવા પર બેસાડીને બેંકના લોકરમાંથી દાગીના લેવા માટે શહેરના મહાગુજરાત હોસ્પિટલ પાસે આવેલ એક્સીસ બેંક ગયા હતા. હેમાલીબેન બેંકના લોકરમાંથી સોનાના દાગીના (રૂ. ૧૦થી ૧૨ લાખના ) પર્સમાં મૂકી બહાર નીકળ્યા હતા. અને દાગીના ભરેલુ પર્સ એક્ટિવાની ડેકીમાં મૂક્યું હતું. હેમાલીબેન બેંકથી નીકળી બાલાજી સોસાયટીમાં પોતાના ઘર પાસે એક્ટિવા પાર્ક કર્યુ હતું. દિવ્યાબેન પ્રથમ ઘરમાં ગયા હતા. જ્યારે હેમાલીબેન એક્ટિવાની ડેકીમાંથી પર્સ કાઢી રહ્યા હતા. તે સમયે પાછળ બાઈક પર આવેલા બે ઈસમોએ હેમાલેબેનને ધક્કો મારી પાડી દઈ દાગીના ભરેલુ પર્સ ખેંચવાનો પ્રયાસ કર્યો હતો. પરંતુ હેમાલીબેને આ લૂંટારૂંઓનો પ્રતિકાર કરતાં આ ઈસમે હેમાલીબેનને માથાના ભાગે બોથડ પદાર્થ મારતાં તેઓ લોહીલુહાણ થઈ ગયા હતા. હાથમાંથી પર્સ ઝુંટવી બાઈક પર નાસી છૂટ્યા હતા. આ વખતે હેમાલીબેને બૂમાબૂમ કરતાં સોસાયટીના રહીશો દોડી આવ્યા હતા. બાઈક પર આવેલા લૂંટારૂંઓ કિડની હોસ્પિટલ તરફ નાસી ગયા હતા. ગંભીર રીતે ઘવાયેલા હેમાલીબેનને સારવાર અર્થે હોસ્પિટલ ખસેડાયા હતા.
પોલીસે CCTV ફૂટેજના આધારે તપાસ હાથ ધરી : બંને 25થી 30 વર્ષના
એક્સીસ બેંકમાં દાગીના લઈ પરત ફરતા હેમાલીબેનને બાઈક સવાર બે ઈસમોએ મહાગુજરાત હોસ્પિટલ પાસેથી પીછો કર્યો હતો. હેમાલીબેન સ્કૂટર લઈ અલકાપુરી પાસેથી પસાર થતા હતા. તે વખતે બાઈકચાલકે અકસ્માત કરવાનો પ્રયાસ કર્યો હતો પરંતુ હેમાલીબેને સમયસૂચકતા વાપરતા અકસ્માત થતો બચી ગયો હતો.
શહેરના નાનાકુંભ રોડ પર આવેલી બાલાજી સોસાયટીમાં ઘર બહાર જ મહિલાને માથામાં સળિયાે મારી બે લૂંટારૂ ૧૦થી ૧૨ લાખના દાગીના ભરેલુ પર્સ લૂંટી જતા શહેરમાં ચકચાર મચી ગઇ છે.તસવીર: નરેશ ગનવાણી